
כ"ד באייר, תשפ"ו
11 במאי, 2026

לכבוד	
חברי מועצת העיר 
ג.א.נ., 


הנדון: אישור התקשרות בין עיריית רחובות לבין משרד התחבורה והבטיחות בדרכים 
    וחב' נתיבי איילון בע"מ בהסכם מפורט לתכנון וביצוע פרויקט הקו הכחול 

1. מובא לאישורכם הסכם בין עיריית רחובות לבין משרד התחבורה והבטיחות בדרכים וחב' נתיבי איילון בע"מ, לתכנון וביצוע של פרויקט "הקו הכחול", שהינו פרויקט תחבורתי רחב היקף אשר נועד לשדרג את מערך התחבורה הציבורית הקיים בעיר ולשמש אלטרנטיבה יעילה לנסיעה ברכב פרטי, ע"י הקמת מערכת תחבורה עתירת נוסעים (מתע"ן) שתעבור בין צומת ביל"ו דרך רחובות, נס ציונה וראשון לציון. 
הפרויקט מבוצע ע"י משרד התחבורה באמצעות חברת נתיבי איילון בע"מ, אשר הינה חברה ממשלתית המהווה זרוע ביצוע של המשרד לצורך ייזום וביצוע פעולות לקידום התחבורה בישראל ופרויקטים תחבורתיים בכל רחבי הארץ. 
ההסכם נועד להסדיר את שיתוף הפעולה בין שלושת הגופים המהווים צד לו, לצורך ביצוע ההסכם בתחום העיר רחובות.

2. ההסכם מתייחס לשני סוגי עבודות: 

"עבודות הפרויקט" – כל העבודות הנדרשות לצורך ביצוע הפרויקט ומרכיביו בתחומי השטח המוניציפאלי של העיר רחובות כמפורט בנספח ב' להסכם. 
העבודות יבוצעו ע"י חב' נתיבי איילון על חשבונה בהתאם לסטנדרט המפורט בנספח ו' להסכם.
ובנוסף – עבודות לחיבור למנת"ם דן (שהינו מרכז ניהול תנועה מטרופוליני המופעל ע"י נתיבי איילון מטעם משרד התחבורה), של רמזורים ומצלמות שבתוואי המתע"ן וכן כאלו שמחוץ לתוואי ויש בהם כדי להשפיע תנועתית על תוואי המתע"ן, והכל כמפורט בהסכם הייעודי שייחתם בין הצדדים לעניין זה, וזאת לשם פיקוח וניהול התנועה בעיר ולמימוש מטרות פרויקט הקו הכחול. גם עבודות אלו יבוצעו ע"י  חב' נתיבי איילון ועל חשבונה.

"עבודות עירייה" – עבודות שאינן מתוקצבות ע"י משרד התחבורה במסגרת הפרויקט, שהן: 
(א) עבודות שתכליתן לבנות ו/או להעתיק ו/או לשדרג ו/או לטפל ו/או לתחזק תשתיות עירוניות (לרבות שטחי גינון, ריהוט סביבתי וכו') אשר מצויות בתוואי המתע"ן או בסמוך אליו אך ביצוען לא נחוץ לביצוע עבודות הפרויקט ולא נובע מהן בהתאם להחלטת נתיבי איילון; (ב) עבודות שתכליתן לשדרג את עבודות הפרויקט על מנת שתבוצענה בסטנדרט גבוה או משופר מזה שנקבע בנספח ו' להסכם ו/או מזה שתוכנן או ייקבע ע"י נתיבי איילון. עבודות אלו יבוצעו ע"י נתיבי איילון בתנאי שהן משרתות את מטרות הפרויקט או קשורות אליו (פיזית או מהותית) בדרך אחרת ושאין בהן כדי לשבש או לעכב את ביצוע עבודות הפרויקט בדגש על לוחות זמנים. 
ר' לעניין זה את העבודות המפורטות בנספח ז' להסכם.

3. ההתקשרות לעניין "עבודות הפרויקט" אינה טעונה מכרז לפי סעיף 197 לפקודת העיריות [נוסח חדש], שכן לגבי עבודות אלה העירייה אינה בגדר מזמינת העבודה ואינה משלמת את התמורה בגינן, ועיקר התחייבותה הוא לשתף פעולה עם הגורמים המבצעים את הפרויקט בתחומה במסגרת סמכויותיה.

4. בהתקשרות לעניין "עבודות העירייה" העירייה היא בגדר המזמין והיא נושאת בתשלום בגינן, ואולם 



בנסיבות העניין חל פטור ממכרז - בכפוף לקבלת אישור שר הפנים - מכח סעיף 3(13)(א) לתקנות העיריות (מכרזים) תשמ"ח-1987, הקובע כי העירייה רשאית להתקשר בחוזה ללא מכרז כאשר מדובר ב -

	"התקשרות עם תאגיד ממשלתי כמשמעותו בתקנה 3(5) לתקנות חובת המכרזים, התשנ"ג-1993 (להלן – התאגיד), באישור שר הפנים, ובלבד שנתקיים אחד מאלה:
(א)	התאגיד מהווה על פי מסמכי היסוד שלו ועל פי החלטת הממשלה או על פי החוק שהקימו, זרוע לביצוע מטלות ישירות ומוגדרות של הממשלה וההתקשרות נעשית לשם ביצוע מטלות אלה; או – התאגיד מבצע מטלה או שירות שהוטלו עליו לפי דין, או מספק שירות או מצרך חיוניים לציבור, וההתקשרות נעשית לשם ביצוע מטלה או שירות אלה; ............"

זאת הואיל וחב' נתיבי איילון בע"מ היא חברה ממשלתית כמשמעותה בתקנה 3(5) לתקנות חובת המכרזים, תשנ"ג-1993, העוסקת על פי החלטות ממשלה ומסמכי היסוד שלה בניהול, תכנון וביצוע פרויקטים תחבורתיים ברחבי הארץ ובכללם הפרויקט שבנדון אשר יבוצע בין היתר ברחובות ובשטחים שונים המצויים בשטחה המוניציפאלי של העיר רחובות.

5. מצ"ב חוות דעתו המקצועית של מר תלי לנדסמן שהינו מנהל הפרויקט מטעם הל"ר, לפיה עבודות העירייה המפורטות בנספח ז'1 להסכם ממוקמות בתוואי המתע"ן וקשורות מבחינה הנדסית לתשתיות המהוות חלק מעבודות הפרויקט, ומשכך אין זה מעשי לבצע אותן בנפרד באמצעות קבלן אחר במקביל לעבודות הפרויקט שתבצע נתיבי איילון, ואף אין בכך הגיון כלכלי או מקצועי. 
אציין כי האמור לעיל מקבל משנה תוקף לנוכח מורכבות הפרויקט והיקפו הרחב, המהווים אף הם נסיבות המצדיקות את מסירת עבודות העירייה לביצועה של חב' נתיבי איילון תחת פיצולו בין מספר גורמי ביצוע. 

6. כאמור, ההתקשרות לביצוע עבודות העירייה כפופה לקבלת כלל האישורים הנדרשים לרבות אישור שר הפנים  ואישור תב"ר. לפיכך בכפוף לאישורים הנדרשים וככל שיאושר ההסכם ע"י מועצת העיר, יש להעבירו למשרד הפנים.


בכבוד רב, 


מיכל דגן, עו"ד
יועצת משפטית 

העתקים:
ראש העירייה מר מתן דיל
מנכ"לית העירייה הגב' יוספה חליבה
גזבר העירייה מר בניהו שרעבי
מהנדסת העיר אדר' דלית הראל

